Kipróbáltuk a Buti jógát és alaposan megizzadtunk - Videó
Ha eddig úgy gondoltad, hogy a jóga túl nyugis, nincs hozzá türelmed vagy nem találtad túl hatékony zsírégetőnek, akkor most ideje változtatni a véleményeden. A Buti jóga edzéseken ugyanis akár ezer kalóriát is elégethetünk úgy, hogy a megfelelő légzéssel a jóga egyéb jótékony hatásait is élvezhetjük.
Magyarországon még nem találhatunk ilyet edzőtermi keretek között, de online rengeteg videó közül választhatunk intenzitástól és edzettségi szinttől függően. A Buti jóga az egész testet megmozgatja, tónusossá teszi, miközben a pulzusszámot is felviszi. Ezt részben azzal éri el, hogy a test összes izma folyamatosan dolgozik és a törzsi táncokhoz hasonlító kardiómozgás is része a programnak. Szinte garantált, hogy tíz perc után már ömlik rólunk a víz, de eközben mentálisan is „megtisztulunk”. Teljes egységben lehetünk a testünkkel és az elménkkel, hiszen végig figyelnünk kell minden izmunkra, egyensúlyunkra és a légzésünkre.

Aki még nem jógázott, az belekóstolhat abba, milyen is ez a hagyományos testgyakorlás, miközben a mai modern dancekardiós erősítő edzések elemeit is élvezheti, valamint sok „rázó és vibráló” mozdulat és csípőkörzés van a gyakorlatsorokban. Ami biztos, hogy mindezek összességének köszönhetően sokkal energikusabbnak érezhetjük magunkat, nem beszélve arról, hogy a hangulatunk is sokkal jobb lesz.

Mit jelent a Buti jóga?

Maga a Buti egy indiai eredetű szó, ami egy olyan gyógymódot jelent, amit „eddig titokban tartottak”, azaz egy titkos gyógymód, amit eredetileg az árjuvédikus orvoslásban használtak.

Mióta létezik?

A Buti jóga megalkotója Bizzie Gold, egy amerikai tréner és coach, aki olyan sztárokat hozott fizikálisan és mentálisan formába, mint Julia Roberts vagy Jennifer Love Hewitt. Újságíróként kezdte a pályafutását, majd a sok celebpartin töltött éjszaka után súlyos autoimmun betegsége lett. Ennek gyógymódját kutatva, egyesítve a tapasztalatait, állt össze a fejében a Buti jóga módszere 2010-ben.
fitnesz zsírégetés jóga